Asiantuntijoiden mukaan Metsola esittää mielipiteitä eikä perusta väitteitään tutkitun tiedon varaan. Metsolan mukaan ongelma on se, että asiasta tehty raportti ei anna tietoa asumistuen vaikutuksesta yleiseen vuokratasoon.

Vuokraturvan hallituksen puheenjohtaja Timo Metsola haukkuu väärää puuta väittäessään, että asumistuki nostaa vuokria ja siitä hyötyvät lähinnä vuokranantajat. Näin arvioivat Taloussanomien haastattelemat asiantuntijat.

Torstaina julkaisemassaan tiedotteessa Vuokraturvan Metsola esitti, että asumistuki voitaisiin korvata harkinnanvaraisella toimeentulotuella. Metsolan mukaan tällainen tuki auttaisi tuensaajaa ”aidosti”.

– Metsola esittää mielipiteitä ja jostain syystä ylenkatsoo tutkimustietoa! täräyttää Suomen Vuokranantajien yhteiskuntasuhdepäällikkö Tuomas Viljamaa.

– Olen myös ihan varma siitä, että tutkimustulokset ovat Metsolan tiedossa. Jostain syystä hän ei kuitenkaan halua nojata siihen tietoon.

Jos vuokrien nousua haluttaisiin siis hillitä, pitäisi vastata kysyntään, Viljamaa summaa.

– Tällä hetkellä vuokramarkkinoilla ei ole riittävästi tarjontaa. Kysyntää sitä vastoin on niin paljon, ettei siihen nykyisellään kyetä kunnolla vastaamaan. Tämän takia vuokrat nousevat.

Sillä, että asumistukijärjestelmä ajettaisiin tällaisessa tilanteessa alas, romutettaisiin Viljamaan mukaan lähinnä nykyinen pohjoismainen hyvinvointiyhteiskunnan malli.

– Se on sitten tietysti toinen kysymys, jos halutaan sitä, että esimerkiksi Helsingissä – tai pääkaupunkiseudulla ylipäätään – olisi tilaa vain hyvätuloisille ihmisille.

Tutkimustiedolla Viljamaa tarkoittaa Valtion taloudellisen tutkimuskeskuksen (VATT) julkaisemaa raporttia vuodelta 2017. Siinä ei suoranaisesti tutkittu asumistuen vaikutusta yleiseen vuokratasoon, vaan sitä, miten erot asumistuen määrässä vaikuttavat tuensaajien vuokriin.

Timo Metsolan mukaan hän on nimenomaan pohtinut VATTin tutkimusta ja sen kysymyksenasettelun ongelmia. Metsola viittasi torstain tiedotteessaan VATTin raporttiin, joka ei vastannut kysymykseen siitä, nostaako asumistukijärjestelmä yleistä vuokratasoa.

Raportin mukaan vuokrat eivät ole korkeampia asunnoissa, joihin maksetaan avokätisemmin asumistukea. Samaisessa tutkimuksessa todettiin myös, ettei tietyille ryhmille maksettava avokätisempi tuki ei valu vuokranantajille vaan kohdentuu tuensaajille

– Meillä ei ollut käytössämme tutkimusasetelmaa, jonka avulla vaikutuksia yleiseen vuokratasoon olisi voinut luotettavasti tutkia, VATT:n tutkimusjohtaja Essi Eerola sanoo.

Eerola on edellä mainitun tutkimuksen tekijöistä toinen. Hänen mukaansa Metsolan väittämän ongelma oikeastaan on siinä, ettei Suomessa – eikä liioin muissakaan maissa – ole tutkittu asumistuen vaikutuksia yleiseen vuokratasoon.

– Sitä on ylipäätään vaikea tutkia, vaikuttaako asumistuen maksaminen vuokratasoon vai ei. On seikkoja, jotka vaikuttavat sekä vuokran tasoon että asumistuen tasoon, Eerola sanoo.

– Monissa tapauksissa on niin, että jos vuokra nousee, asumistukea maksetaan enemmän. Tämän seurauksena voi näyttää siltä, että asumistuki nostaa vuokratasoa eikä päinvastoin. Syy-seuraussuhdetta on kuitenkin hankala luotettavasti analysoida.

Kelan johtava tutkija Pertti Honkanen on lähestynyt käsillä olevaa kysymystä käänteisestä näkökulmasta. Muutaman vuoden takaisessa blogitekstissään hän tarkasteli, heijastuuko yleinen vuokratason nousu asumistukimenoihin.

Honkasen mukaan ei voi suoraan väittää, että heijastuisi, sillä hyväksyttävät, asumistuessa huomioon otettavat asumismenot on normitettu melko tiukasti.

– Silti epäilemättä myös vuokrien nousu lisää asumistuen menoja. Yleinen vuokratason nousu heijastuu kuitenkin suoremmin toimeentulotukeen, hän kirjoittaa.

Melko tuoreessa, Valtion taloudellisen tutkimuslaitoksen keväällä julkaisemassa tutkimuksessa selvitettiin, heijastuuko toimeentulotuki asukkaan maksamaan vuokraan.

Tutkimuksessa todetaan, että asumismenojen perusteella maksettu perustoimeentulotuki kattaa vuokrien kokonaissummasta alle viisi prosenttia suurten kaupunkien vapaarahoitteisilla vuokra-asuntomarkkinoilla

– Toimeentulotuen pieni osuus vuokra-asuntomarkkinoilla viittaa siihen, että toimeentulotuki ei vaikuta merkittävästi yleiseen vuokratasoon, VATT:n johtava tutkija Teemu Lyytikäinen veti tuloksia yhteen.

Kelan tutkimusprofessori Hennamari Mikkola huomauttaa, että asumistukea maksetaan ihmisille, joiden tulot ovat alle 2 000 euroa kuukaudessa. Esimerkiksi Helsingissä asumistukea ei voi saada, jos henkilön tulot ovat kuukaudessa yli 1 879 euroa. Tampereella ja Turussa yläraja on 1 594 euroa.

– Jos maalaisjärjellä ajatellaan, ne ihmiset ovat todella pienituloisia, jotka saavat asumistukea. Ja heidänkin kohdallaan asumistuki kattaa vain osan vuokrasta, Mikkola sanoo.

Mikkola kyseenalaistaa ajatuksen, että vuokrat alkaisivat laskea, jos tälle joukolle ryhdyttäisiin maksamaan asumistuen sijasta harkinnanvaraista toimeentulotukea.

– Minun nähdäkseni tukijärjestelmä on sivuseikka silloin, kun mietitään syitä vuokrien nousulle. Eiköhän se vuokrataso määräydy ihan kysynnän mukaan.

Juttuun on lisätty Timo Metsolan vastaus Viljamaan kritiikkiin 9.8. kello 9.31.